ANAN พุ่งกระฉูด 13% นิวไฮรอบ 1 ปี ตั้งเป้ายอดโอนปีนี้ 1.6 หมื่นลบ. จ่อผุด 5 โครงการใหม่
ANAN พุ่งกระฉูด 13% นิวไฮรอบ 1 ปี ตั้งเป้ายอดโอนปีนี้ 1.6 หมื่นลบ. จ่อผุด 5 โครงการใหม่
25 มี.ค. 2564

ผู้สื่อข่าวรายงานว่า บริษัท อนันดา ดีเวลลอปเม้นท์ จำกัด (มหาชน)  หรือ ANAN วันนี้ (24 มี.ค.2564) ณ เวลา 14.42 น. ราคาหุ้นปรับตัวขึ้นอยู่ที่ระดับ 2.46 บาท บวก 0.28 บาท หรือ 12.84% ด้วยมูลค่าซื้อขาย 104.86 ล้านบาท ส่งผลให้ราคาหุ้นปรับตัวแรงในรอบ 1 ปี 2 เดือน โดยนับตั้งแต่หุ้นยืนที่ระดับ 2.48 บาท เมื่อวันที่ 20 ม.ค.63 ขณะที่ราคาหุ้นยังต่ำกว่ามูลค่าหุ้นทางบัญชีที่ระดับ 4.74 บาท

โดยก่อนหน้านายชานนท์ เรืองกฤตยา ประธานเจ้าหน้าที่บริหาร และกรรมการผู้จัดการใหญ่ บริษัท อนันดา ดีเวลลอปเม้นท์ จำกัด (มหาชน) หรือ ANAN เปิดเผยว่า ในปี 2564 บริษัทตั้งเป้ายอดโอนกรรมสิทธิ์ไว้ที่ 16,008 ล้านบาท ลดลงจากปีก่อนที่มียอดโอนฯ 18,340 ล้านบาท ซึ่งสอดคล้องกับภาวะเศรษฐกิจที่ชะลอตัวและยังมีความไม่แน่นอน โดยยอดโอนดังกล่าวแบ่งเป็น ยอดโอนจากคอนโดมิเนียม 14,311 ล้านบาท คิดเป็นสัดส่วน 89% และยอดโอนจากแนวราบ จำนวน 1,697 ล้านบาท คิดเป็นสัดส่วน 11%
ทั้งนี้ ปัจจุบันบริษัทมียอดขายรอโอน (Backlog) ในมือมูลค่ารวม 18,316 ล้านบาท จะทยอยโอนกรรมสิทธิ์ในปี 2564 จำนวน 7,690 ล้านบาท (คิดเป็นสัดส่วน 48% ของเป้าหมายยอดโอนปี 2564) แบ่งเป็น Backlog จากลูกค้าชาวไทย 61% ซึ่งได้วางเงินดาวน์แล้วเฉลี่ย 11% คิดเป็นมูลค่า 4,674 ล้านบาท และเป็น Backlog จากลูกค้าต่างชาติ 39% ซึ่งได้วางเงินดาวน์แล้วเฉลี่ย 25% คิดเป็นมูลค่ารวม 3,016 ล้านบาท ส่วนที่เหลือจะทยอยโอนกรรมสิทธิ์ในช่วง 2 ปี (ปี 2565-2566)
นอกจากนี้ ปัจจุบันบริษัทมีสินค้าพร้อมขาย (Inventory) มูลค่ารวม 32,957 ล้านบาท จาก 35 โครงการที่อยู่ระหว่างการพัฒนา แบ่งเป็นสต๊อกจากโครงการแนวราบประมาณ 8,591 ล้านบาท จาก 13 โครงการ ซึ่งบริษัทวางเป้าหมาย จะขายสต๊อกโครงการแนวราบในปี 2564 ประมาณ 1,800-2,000 ล้านบาท ส่วนที่เหลือเป็นสต๊อกจากโครงการคอนโดมิเนียม
ส่วนเป้าหมายยอดขาย (Presale) ในปี 2564 บริษัทตั้งไว้ที่ 18,570 ล้านบาท เติบโต 6% จากยอดขายปีก่อนอยู่ที่ 17,495 ล้านบาท แบ่งเป็นยอดขายจากโครงการคอนโดมิเนียม 16,762 ล้านบาท และจากโครงการแนวราบ 1,808 ล้านบาท
โดยในปี 2564 บริษัทมีแผนเปิดตัวโครงการใหม่เป็นคอนโดมิเนียมทั้งหมด จำนวน 5 โครงการ มูลค่าโครงการรวม 24,422 ล้านบาท (จากปีก่อนที่ไม่มีการเปิดตัวโครงการใหม่) อยู่บนทำเลทองหล่อ, สามย่าน, สะพานควาย, สุขุมวิท 38 และลำสาลี ซึ่งจะพัฒนาภายใต้แนวคิดใหม่ ดีไซน์การออกแบบใหม่ เพื่อตอบโจทย์วิถีการใช้ชีวิตแบบใหม่ (New Normal) ตามสถานการณ์ปัจจุบันและในอนาคต
ด้านนายประเสริฐ แต่ดุลยสาธิต ประธานเจ้าหน้าที่บริหาร สายงานธุรกิจอสังหาริมทรัพย์ ANAN เปิดเผยว่า ในปี 2563 ที่ผ่านมา บริษัทมียอดโอนกรรมสิทธิ์รวม 18,340 ล้านบาท แบ่งเป็นยอดโอนคอนโดมิเนียม 16,913 ล้านบาท คิดเป็นสัดส่วน 92% และเป็นยอดโอนโครงการแนวราบ 1,427 ล้านบาท คิดเป็นสัดส่วน 8% โดยยอดโอนดังกล่าว มีสัดส่วนของลูกค้าต่างชาติถึง 21% คิดเป็นมูลค่า 6,400 ล้านบาท (จากปี 2562 ที่มีสัดส่วน 22%) ทั้งนี้ กลุ่มลูกค้าของ ANAN เป็นลูกค้าที่มีศักยภาพทางการเงินสูง โดยลูกค้าที่โอนใช้เงินสดในการโอนกรรมสิทธิ์สูงถึง 38%
ส่วนยอดขายปี 2563 อยู่ที่ 17,495 ล้านบาท แบ่งเป็นยอดขายจากโครงการคอนโดมิเนียม 15,074 ล้านบาท คิดเป็นสัดส่วน 86% และยอดขายจากโครงการแนวราบ 2,421 ล้านบาท คิดเป็นสัดส่วน 14% ขณะที่ภาพรวมอุตสาหกรรมอสังหาริมทรัพย์ในปี 2563 ที่ผ่านมา ลดลง 5% จากปีก่อน